钦定古今图书集成/明伦汇编/氏族典/第605卷 > 《凌迪知万姓统谱》 > 《昭公二十九年》
## 钦定古今图书集成/明伦汇编/氏族典/第605卷 > 《凌迪知万姓统谱》 > 《昭公二十九年》

秋，龙见于绛郊。魏献子问蔡墨曰：“吾闻之，虫莫知于
龙，以其不生得也。谓之知，信乎？”对曰：“人实不知，非龙
实知。古者畜龙，故国有豢龙氏，有御龙氏。”献子曰：“是
二氏者，吾亦闻之，而不知其故，是何谓也？”对曰：“昔有
飂叔安，有裔子曰董父，实甚好龙，能求其耆，欲以饮
食之，龙多归之，乃扰畜龙，以服事帝舜。帝赐之姓曰”
董，氏曰豢龙，封诸鬷川，鬷夷氏其后也。故帝舜氏世
有畜龙。及有夏孔甲，扰于有帝，帝赐之乘龙，河汉各
二，各有雌雄。孔甲不能食，而未获豢龙氏。有陶唐氏
既衰，其后有刘累，学扰龙于豢龙氏，以事孔甲，能饮
食之。夏后嘉之，赐氏曰“御龙”，以更《豕韦》之后。龙一雌
死，潜醢以食夏后，夏后飨之，既而使求之，惧而迁于
鲁县，范氏其后也。